Það verða KA og HK sem mætast í úrslitum bikarkeppni kvenna í blaki á morgun. Undanúrslitaleikirnir hjá körlunum verða spilaðir í dag.
KA konur unnu Völsung, 3-0 í undanúrslitum blak-bikarsins í gærkvöld. HK vann Aftureldingu hins vegar eftir meiri spennu í leik sem endaði 3-1 og allar hrinurnar fjórar frekar jafnar. KA og HK mætast í úrslitum bikarkeppninnar klukkan eitt á morgun í Digranesi í beinni útsendingu RÚV. Eftir leikinn verður svo bikarúrslitaleikur karla sýndur. Hamar og Vestri eigast við í öðrum undanúrslitaleik karla og HK og Afturelding í hinum undanúrslitaleiknum í dag.
KA/Þór kom sér aftur upp í toppsæti Olís-deildar kvenna í handbolta þegar Akureyrarliðið vann HK, 29-23 í gærkvöld. Leiknum hafði verið tvífrestað. Upphaflega átti að spila leikinn á miðvikudagskvöld, en honum var þá frestað vegna færðar milli Akureyrar og höfuðborgarsvæðisins. Aftur átti að reyna á fimmtudag, en það sama var upp á teningnum þá. Liðin gátu þó mæst í Kórnum í Kópavogi í gærkvöld þar sem KA/Þór vann með sex marka mun og endurheimti um leið toppsætið í Olís-deildinni af Fram. Landsliðskonan Rut Jónsdóttir fór mikinn fyrir Akureyringa á móti uppeldisfélagi sínu og skoraði níu mörk fyrir KA/Þór í leiknum. KA/Þór hefur nú 19 stig en Fram hefur 18 stig í 2. sæti. Ekkert verður leikið í deildinni næstu 17 daga vegna landsleikjahlés og ljóst að KA/Þór verður því á toppnum í það minnsta til 30. mars þegar næst verður leikið í deildinni.
Hannes Hlífar Stefánsson og Hjörvar Steinn Grétarsson komust í gærkvöld í úrslitin um Íslandsbikarinn í skák. Teflt var til þrautar í undanúrslitaviðureignum mótsins í gær. Fyrri úrslitaleik skák Hjörvars Steins og Hannesar Hlífars hefst klukkan 14:00 í dag og verður Hannes með hvítt í henni. Seinni úrslitaskákin hefst svo klukkan 14:00 á morgun. Verði jafnt eftir hana verður teflt til þrautar klukkan 17:00 á mánudag.